
1.	A GYÓGYSZER NEVE

EpiPen Neo Junior 150 mikrogramm oldatos injekció előretöltött tollban


2.	MINŐSÉGI ÉS MENNYISÉGI ÖSSZETÉTEL

500 mikrogramm adrenalint tartalmaz milliliterenként.

150 mikrogramm adrenalint tartalmaz (adrenalin-tartarát formájában) 0,3 ml oldatot tartalmazó előretöltött tollanként.

Ismert hatású segédanyag:
0,3 mg nátrium-diszulfitot tartalmaz előretöltött injekciós tollanként.

A segédanyagok teljes listáját lásd a 6.1 pontban.


3.	GYÓGYSZERFORMA

Oldatos injekció előretöltött injekciós tollban (autoinjektor).
Tiszta és színtelen, látható részecskéktől mentes oldat.
A pH-tartomány 2,8–4,5.


4.	KLINIKAI JELLEMZŐK

4.1	Terápiás javallatok

Az EpiPen Neo Junior autoinjektorok (adrenalin) alkalmazása olyan allergének hatására fellépő súlyos allergiás reakciók (anafilaxia) sürgősségi kezelésére javallott, mint például rovarcsípés vagy -marás, ételek, gyógyszerek és egyéb allergének, valamint idiopátiás vagy fizikai terhelés indukálta anafilaxia.

4.2	Adagolás és alkalmazás

Adagolás
Mivel az EpiPen Neo Junior autoinjektor kizárólag sürgősségi kezelésként szolgál, a beteget figyelmeztetni kell arra, hogy mindig haladéktalanul kérjen orvosi segítséget. Az anafilaxiás tünetek észlelésekor egy kezdő dózist azonnal be kell adni.

Amennyiben az első alkalmazást követően nem következik be klinikai javulás vagy a beteg állapota romlik, 5–15 perccel az első injekció beadása után egy második EpiPen Neo Junior autoinjektor is alkalmazható. Javasolt a betegnek két EpiPen Neo Junior autoinjektor felírása, amelyeket a betegnek mindig magánál kell tartania.

A betegnek az injekció beadása után orvoshoz kell fordulnia, hogy elvégezhetők legyenek a további értékelés és/vagy kezelés érdekében szükséges további intézkedések.

Az EpiPen Neo Juniort felíró orvosnak meg kell bizonyosodnia arról, hogy a beteg megértette az alkalmazási javallatokat, valamint az alkalmazás helyes módját. A kezelőorvosnak alaposan ismertetnie kell a beteggel a betegtájékoztatóban leírt tudnivalókat az autoinjektor helyes kezelésére, valamint az anafilaxiás sokk lehetséges tüneteire vonatkozóan.

Gyermekek és serdülők
A gyermekek és serdülők szokásos dózisa 0,01 mg/testtömegkilogramm. A gyógyszert felíró orvos azonban ennél kisebb vagy nagyobb dózist is előírhat, minden egyes beteg számára egyénileg meghatározva, alapos kivizsgálás után, figyelembe véve azt, hogy az allergiás reakció, amelyre az eszközt felírják, a beteg életét veszélyezteti. A 150 mikrogrammnál kisebb dózis nem adható be az EpiPen Neo Junior autoinjektorral. A kezelőorvosnak meg kell fontolnia másik injektálható adrenalin-tartalmú készítmény alkalmazását, ha kisgyermek kezelésére csökkentett dózist tart szükségesnek.

30 kg-nál nagyobb testtömegű gyermekek és serdülők*:
A szokásos dózis 300 mikrogramm intramuscularisan beadva.
[bookmark: _Hlk195703929]* Az ilyen betegek számára elérhető a dózisonként 300 mikrogramm adrenalint tartalmazó EpiPen Neo autoinjektor.

15 kg és 30 kg közötti testtömegű gyermekek:
A szokásos dózis 150 mikrogramm intramuscularisan beadva.

15 kg-nál kisebb testtömegű gyermekek:
Az EpiPen Neo Junior autoinjektor alkalmazhatóságát egyénileg kell meghatározni. Alkalmazása 7,5 kg-nál kisebb testtömegű gyermekeknél nem ajánlott, kivéve életveszély esetén, orvosi felügyelet mellett.

Felnőttek
A szokásos dózis 300 mikrogramm intramuscularisan beadva. Az ilyen betegek számára elérhető a dózisonként 300 mikrogramm adrenalint tartalmazó EpiPen Neo autoinjektor.

Az alkalmazás módja
Egyszeri alkalmazásra.

Az EpiPen Neo Junior autoinjektor (adrenalin) az anafilaxia jeleinek első megjelenésekor történő azonnali alkalmazásra szolgál olyan betegek számára, akiknél nagyobb az anafilaxia kialakulásának a kockázata.

Intramuscularisan adja be az EpiPen Neo Junior autoinjektor (0,3 ml-es, 150 mikrogrammnak megfelelő) dózisát a comb anterolaterális részébe, és ne a farizomba. Az EpiPen Neo Junior kialakítása lehetővé teszi a ruházaton keresztüli vagy közvetlenül a bőrön történő alkalmazást. A részletes használati utasítást lásd a 6.6 pontban.

Lásd a „4.4 Különleges figyelmeztetések és az alkalmazással kapcsolatos óvintézkedések”, valamint a „6.6 A megsemmisítésre vonatkozó különleges óvintézkedések és egyéb, a készítmény kezelésével kapcsolatos információk” című részt.

A betegnek/gondozójának el kell mondani, hogy az EpiPen Neo Junior autoinjektor minden alkalmazását követően:
· Azonnal kérjen orvosi segítséget, hívjon mentőt és jelezze, hogy anafilaxiás reakció történt. Ezt akkor is tegye meg, ha a tünetek javulni kezdtek (lásd 4.4 pont).
· Az eszméleténél lévő beteg lehetőleg felemelt lábakkal feküdjön a hátára, de üljön fel, ha légzési nehézségei vannak. Az eszméletlen beteget stabil oldalfekvő helyzetbe kell helyezni.
· A beteget lehetőleg ne hagyják magára az orvosi segítség kiérkezéséig.

4.3	Ellenjavallatok

Az allergia sürgősségi ellátásában az EpiPen Neo Junior autoinjektor alkalmazásának nincsenek ismert abszolút ellenjavallatai.

[bookmark: _Hlk156375483]4.4	Különleges figyelmeztetések és az alkalmazással kapcsolatos óvintézkedések

Útmutatás a betegeknek

Minden betegnek, akinek EpiPen Neo Junior autoinjektort írtak fel, részletesen és érthetően el kell magyarázni az alkalmazási javallatokat, valamint az alkalmazás helyes módját (lásd 6.6 pont). Erősen ajánlott a beteg közvetlen környezetét (pl. szülők, gondozók, pedagógusok) is megtanítani az EpiPen Neo Junior autoinjektor helyes használatára, hogy vészhelyzet esetén segíteni tudjanak.
A beteg figyelmét fel kell hívni arra, hogy az anafilaxiás epizód gondos monitorozása és a további kezelés szükségessége miatt az első dózis alkalmazását követően azonnal hívnia kell a helyi segélykérő telefonszámot, kérjen mentőt és jelezze, hogy anafilaxiás reakció történt.

Az EpiPen Neo Junior autoinjektorral az injekciót comb anterolaterális részébe kell beadni. A betegeket tájékoztatni kell, hogy az injekciót nem szabad a farizomba adni.

Amennyiben az injekciót gondozó adja be, biztosítania kell a beteg lábának mozdulatlanságát az injekció beadása során, hogy minimalizálni lehessen a lábbőr felszakításának, a tű elgörbülésének és más sérüléseknek a kockázatát. A használt tűt semmiképpen sem szabad újra beszúrni.

Azoknál a betegeknél, akiknél a bőr alatti zsírréteg vastag, fennáll annak a kockázata, hogy az adrenalin nem éri el az izomszövetet, ami hatáscsökkenést okozhat (lásd 5.2 pont). Szükség lehet egy második injekcióra egy másik EpiPen Neo Junior autoinjektorral (lásd 4.2 pont).

A betegeket figyelmeztetni kell a lehetséges allergénekre, és amennyiben lehetséges, kivizsgálással meg kell határozni a beteg számára releváns allergéneket.

A kézbe és a lábfejbe történő véletlen beadás esetén perifériás ischaemiáról számoltak be. A betegeknek az anafilaxia további megfelelő kezelése mellett az injekció véletlen beadását követő vazodilatáció miatt is kezelésre lehet szükségük.

Asthmás betegeknél megnövekedhet a súlyos anafilaxiás reakciók kialakulásának a kockázata.

[bookmark: _Hlk156375521]Egyidejű betegségek

Az adrenalin alkalmazása szívbetegségben szenvedő betegek esetén általában csak rendkívül óvatosan történhet. Ezeknek a betegeknek, illetve a diabetesben, hyperthyreosisban és hypertoniában szenvedőknek, illetve az időseknek is, az adrenalin csak akkor rendelhető, ha a várható előny meghaladja a lehetséges kockázatot.

Az adrenalin adását követő nemkívánatos hatások kialakulásának kockázata magas szembelnyomás, súlyos vesekárosodás, vizeletretencióhoz vezető prostata adenoma, hypercalcaemia és hypokalaemia esetén is fennáll.

Parkinson-kórban szenvedő betegeknél átmenetileg rosszabbodhatnak a betegség tünetei, például a merevség és a tremor.

Segédanyagokra vonatkozó figyelmeztetések

[bookmark: _Hlk195805495]Az EpiPen Neo Junior autoinjektor nátrium-diszulfitot tartalmaz, mely ritkán súlyos túlérzékenységi reakciókat okozhat, beleértve az anafilaxiás tüneteket és bronchospazmust is az arra érzékeny egyéneknél, különösen azoknál, akiknek anamnézisében asthma szerepel. Ezeket a betegeket különös gondossággal kell felvilágosítani az EpiPen Neo Junior autoinjektor alkalmazásának körülményeiről.

A készítmény kevesebb mint 1 mmol (23 mg) nátriumot tartalmaz dózisonként, azaz gyakorlatilag „nátriummentes”.

[bookmark: _Hlk156375544]4.5	Gyógyszerkölcsönhatások és egyéb interakciók

Körültekintéssel kell eljárni azoknál a betegeknél, akik szívritmuszavarra hajlamosító gyógyszereket, például digitáliszt és kinidint kapnak.

Az adrenalin hatását a triciklusos antidepresszánsok, a monoamin-oxidáz-gátlók (MAO-inhibitorok) és a katekol-O-metiltranszferáz-gátlók (COMT-inhibitorok), a thyroid hormonok, a teofillin, az oxitocin, a paraszimpatolitikumok, egyes antihisztaminok (difenhidramin, klórfeniramin), a levodopa és az alkohol felerősíthetik.

Az adrenalin gátolja az inzulinszekréciót, aminek következtében a vér glükózszintje emelkedik. Amennyiben cukorbeteg személy kap adrenalint, úgy az inzulin vagy az orális antidiabetikumok dózisát esetleg emelni kell.

Az adrenalin érszűkülő és hipertenzív hatásait az alfa-adrenerg-receptor-blokkoló gyógyszerek, például a fentolamin antagonizálják. Az adrenalin kardiostimuláló és bronchodilatáló hatásait a béta-adrenerg-receptor-blokkoló gyógyszerek, például a propranolol antagonizálják.

4.6	Termékenység, terhesség és szoptatás

Terhesség
Az adrenalin terhes nőknél történő alkalmazásáról nincs megfelelő vagy megfelelő kontrollal végzett vizsgálat. Az adrenalint terhesség alatt csak akkor szabad alkalmazni, ha a lehetséges előny meghaladja az esetleges magzati kockázatot. Az adrenalin hirtelen és nagymértékben csökkentheti a placentában a véráramlást, bár az anafilaxiás sokk is kiválthatja ezt. Az adrenalin gátolja a terhes humán méh spontán vagy oxitocin által kiváltott összehúzódásait, és késleltetheti a szülés második szakaszát.

Szoptatás
Az adrenalin szájon át alkalmazva nem biohasznosul, ezért az anyatejbe bekerülő adrenalin várhatóan nincs hatással a szoptatott csecsemőre.

Termékenység
Mivel az adrenalin egy, a szervezetben természetesen is előforduló anyag, nem valószínű, hogy káros hatással lenne a termékenységre.

4.7	A készítmény hatásai a gépjárművezetéshez és a gépek kezeléséhez szükséges képességekre

Gépjárművet vezetni vagy gépet kezelni az adrenalin alkalmazása után nem ajánlott, mert az anafialxiás sokk tünetei hatással lesznek a betegekre.

4.8	Nemkívánatos hatások, mellékhatások

Az adrenalin alfa- és béta-receptor aktivitásával kapcsolatos mellékhatásai lehetnek olyan tünetek, mint a tachycardia és a hypertensio, de nemkívánatos hatások léphetnek fel a központi idegrendszerben is.

A szervrendszeri kategóriákon belül a mellékhatások felsorolása gyakoriság (az adott mellékhatást várhatóan tapasztaló betegek száma) szerint, az alábbi kategóriák alkalmazásával történik:
• nagyon gyakori (≥ 1/10);
• gyakori (≥ 1/100 – < 1/10);
• nem gyakori (≥ 1/1000 – < 1/100);
• ritka (≥ 1/10 000 – < 1/1000);
• nagyon ritka (< 1/10 000);
• nem ismert (a gyakoriság a rendelkezésre álló adatokból nem állapítható meg).
	 Szervrendszeri kategória
	Nem ismert
	Ritka

	Fertőző betegségek és parazitafertőzések 
	fertőzés az injekció beadásának helyén*
	 

	Pszichiátriai kórképek
	szorongás
	 

	Idegrendszeri betegségek és tünetek
	fejfájás, szédülés, tremor
	 

	Szívbetegségek és a szívvel kapcsolatos tünetek
	palpitációk, kamrafibrilláció (esetenként halálos), angina pectoris, tachycardia, szívritmuszavar
	stressz cardiomyopathia

	Érbetegségek és tünetek
	hypertonia, sápadtság,
az injekció kézbe vagy lábfejbe történő véletlen beadását követően perifériás ischaemia
	 

	Légzőszervi, mellkasi és mediastinalis betegségek és tünetek
	légzési nehézségek
	 

	Emésztőrendszeri betegségek és tünetek
	hányinger, hányás
	 

	A bőr és a bőr alatti szövet betegségei és tünetei
	hyperhidrosis
	 

	Általános tünetek, az alkalmazás helyén fellépő reakciók
	asthenia,
véletlen befecskendezés# 
	 


*ritkán előforduló, súlyos bőr- és lágyszöveti fertőzéses esetek – köztük Clostridia fajok által okozott nekrotizáló fasciitis és myonecrosis (gázgangréna) – ismertek a forgalomba hozatalt követő időszakból
# a véletlen befecskendezés következtében fellépő mellékhatások közé tartozhat a megemelkedett szívfrekvencia, a helyi reakciók, beleértve az injekció beadásának helyén jelentkező sápadtságot, hideg érzetet és hypaesthesiát, vagy az injekció beadásának helyén bekövetkező sérülést, amely véraláfutást, vérzést, elszíneződést, erythemát vagy csontsérülést okozhat.

Feltételezett mellékhatások bejelentése
A gyógyszer engedélyezését követően lényeges a feltételezett mellékhatások bejelentése, mert ez fontos eszköze annak, hogy a gyógyszer előny/kockázat profilját folyamatosan figyelemmel lehessen kísérni. Az egészségügyi szakembereket kérjük, hogy jelentsék be a feltételezett mellékhatásokat a hatóság részére az V. függelékben található elérhetőségek valamelyikén keresztül.

[bookmark: _Hlk156375561]4.9	Túladagolás

A túladagolás vagy a nem szándékos intravascularis adrenalin-injekció a hirtelen vérnyomáskiugrás miatt cerebralis haemorrhagiát okozhat. A szívstimulációval együttesen fellépő perifériás vasoconstrictio tüdőoedemát okozhat, mely szintén halálhoz vezethet.

A tüdőoedemát alfa-blokkolókkal, például fentolaminnal lehet kezelni.
[bookmark: _Hlk156375568]Arrhythmia esetén béta blokkolókat lehet alkalmazni.


5.	FARMAKOLÓGIAI TULAJDONSÁGOK

5.1	Farmakodinámiás tulajdonságok

Farmakoterápiás csoport: Cardialis stimulánsok, kivéve szívglikozidok, adrenerg és dopaminerg készítmények.
ATC kód: C01CA24.

Az adrenalin egy katekolamin, amely a szimpatikus idegrendszert stimulálja (mind az alfa-, mind a béta-receptorokat), következésképpen emelkedik a szívfrekvencia, a perctérfogat és fokozódik a koronáriakeringés.

Az alfa-adrenerg receptorokra gyakorolt erős hatása révén az adrenalin ellensúlyozza az anafilaxiás reakció során jelentkező vasodilatatiot és az nagy vaszkuláris permeabilitást, ami az intravascularis folyadék térfogatának csökkenéséhez és hypotensióhoz vezethet. Az adrenalinnak a béta-receptorokra kifejtett hatása következtében a hörgők simaizomzata ellazul, ami enyhíti az anafilaxia során esetlegesen jelentkező bronchospazmust, a sípoló légzést és a dyspnoét.

Az adrenalin egyúttal segít a pruritus, az urticaria és az angiooedema enyhítésében, és hatékony lehet az anafilaxia gastrointestinalis és genitourinalis tüneteinek enyhítésében, mivel relaxáns hatással van a gyomor, a bél és a húgyhólyag simaizmaira.

5.2	Farmakokinetikai tulajdonságok

Az adrenalin természetesen is előforduló anyag, amit a mellékvesevelő termel, és megerőltetésre vagy stresszhelyzetekre adott válaszként kerül kiválasztásra. A szervezetben gyorsan inaktiválódik, elsősorban a COMT- és MAO-enzimek révén. A máj gazdag ezen enzimekben, így a lebontási folyamatban fontos, de nem nélkülözhetetlen a szerepe.

Az adrenalin dózisának nagy része metabolitok formájában a vizelettel kiürül. Az adrenalin plazma felezési ideje 2,5 perc körül van.

Azonban subcutan vagy intramuscularisan adva a helyi vasoconstrictio miatt a felszívódása lelassul, ezért az adrenalin hatása később alakul ki és sokkal hosszabb időtartamú, mint azt a felezési idő alapján várni lehetne. Az injekció helyét tanácsos finoman masszírozni.

Egy 36 egészséges személynél végzett farmakokinetikai vizsgálatban a résztvevőket a comb bőr alatti zsírrétegének vastagsága szerint csoportosították, majd comb középső részének anterolateralis oldalába egyetlen 0,3 mg adrenalint tartalmazó 0,3 ml-es injekciót adtak be EpiPen Neo 300 mikrogramm autoinjektorral, és azt keresztezett elrendezésben összehasonlították egy manuális fecskendővel beadott dózissal, amely esetben a tű méretét egyénileg határozták meg az izomrétegbe történő beadáshoz. Az eredmények azt mutatják, hogy a vastag bőr alatti zsírréteggel (> 20 mm bőr-izom távolság maximális kompresszió mellett) rendelkezők esetében kisebb volt az adrenalin felszívódási sebessége, amely tükröződött az ezeknél a résztvevőknél észlelt, trendszerűen alacsonyabb plazmaexpozícióban az injekció beadását követő első 30 percben (lásd 4.4 pont). Ugyanakkor ebben a csoportban a teljes adrenalin-expozíció nagyobb és tartósabb volt az EpiPen Neo300 mikrogramm autoinjektor alkalmazása esetén, mint a fecskendős beadásnál. Minden más csoportban az EpiPen Neo 300 mikrogramm autoinjektorral kezelt alanyok esetében a 0–30 perces (AUC0–30 perc) teljes adrenalin-expozíciója meghaladta a fecskendős beadáskor jelentkező expozíciót. Fontos, hogy a jó vérkeringésű bőr alatti szövettel rendelkező, egészséges személyeknél a manuális intramuscularis injekcióhoz képest az EpiPen Neo 300 mikrogramm autoinjektor alkalmazását követően megfigyelt magasabb adrenalin plazmakoncentrációra utaló tendencia nem feltétlenül extrapolálható a diagnosztizált anafilaxiás sokkban szenvedő betegekre, akiknél a vérellátás elterelődhet a bőr felől a lábizmok felé. Ezért a bőrben kialakuló vasoconstrictio lehetőségét az injekció beadása során figyelembe kell venni. Azonban mind az inter-, mind az intra-individuális variabilitás nagy volt ebben a vizsgálatban, így egyértelmű következtetések nem vonhatók le.

5.3	A preklinikai biztonságossági vizsgálatok eredményei

Nincsenek olyan preklinikai adatok, amelyek fontosak a gyógyszert felíró orvosnak.


6.	GYÓGYSZERÉSZETI JELLEMZŐK

6.1	Segédanyagok felsorolása

Nátrium-diszulfit (E223);
nátrium-klorid;
dinátrium-edetát;
sósav (a pH beállításához);
injekcióhoz való víz.

6.2	Inkompatibilitások

Az adrenalin és annak sói oxidálószereket tartalmazó oldatban gyorsan lebomlanak. Levegőnek vagy fénynek kitéve az oldat színe sötétté válik.

Kompatibilitási vizsgálatok hiányában ez a gyógyszer nem keverhető más gyógyszerekkel.

6.3	Felhasználhatósági időtartam

2 év

6.4	Különleges tárolási előírások

A fénytől való védelem érdekében az autoinjektort tartsa a dobozában. Legfeljebb 25 °C-on tárolandó. Hűtőszekrényben nem tárolható! Nem fagyasztható!

6.5	Csomagolás típusa és kiszerelése

Az EpiPen Neo Junior autoinjektor 0,3 ml oldatot tartalmaz üvegfecskendőben, melyet brómbutil gumidugóval, rozsdamentes acél tűvel és poliizoprén gumi tűvédő kupakkal láttak le. Az üvegfecskendőt egy műanyag autoinjektor tollba szerelték. Az autoinjektor elsődleges csomagolása egy átlátszó PC (polikarbonát) részt tartalmaz UV-blokkoló adalékanyaggal, amely UV-védelmet biztosít.

Az aktiválás utáni tűhossz körülbelül 13,5 mm.

1 vagy 2 db előretöltött injekciós tollat tartalmazó kiszerelés.
Nem feltétlenül mindegyik kiszerelés kerül kereskedelmi forgalomba.

[bookmark: _Hlk156375611][bookmark: OLE_LINK1]6.6	A megsemmisítésre vonatkozó különleges óvintézkedések és egyéb, a készítmény kezelésével kapcsolatos információk

[bookmark: _Hlk156375638]Csak egyszeri használatra. Az autoinjektorokat használat után vissza kell vinni a gyógyszertárba.

Fontos tudnivalók alkalmazás előtt:

· A lejárati idő a címkén van feltüntetve és az EpiPen Neo Junior autoinjektort ezután a dátum után nem szabad alkalmazni. Új autoinjektort kell kiváltani, ha az oldat elszíneződött vagy csapadékot tartalmaz, de legkésőbb a lejárati idő leteltekor. Rendszeresen ellenőrizze az oldatot az injektor ellenőrző ablakán keresztül, hogy meggyőződjön róla, hogy az oldat tiszta és színtelen.
· Az EpiPen Neo autoinjektorhoz egy EpiPen Neo Trainer elnevezésű gyakorlótoll is elérhető. Az EpiPen Neo Trainer szürke színű, és nem tartalmaz gyógyszert és tűt.
· A betegeknek rendszeresen gyakorolniuk kell az EpiPen Neo Trainer gyakorlótollal, de allergiás vészhelyzet (anafilaxia) esetére mindig legyen náluk EpiPen Neo Junior autoinjektor.
· Ha az EpiPen Neo Junior autoinjektort fiatal gyermeknél alkalmazzák, az egészségügyi szakembernek be kell mutatnia, hogy a dózis beadása során hogyan kell a gyermek lábát megfelelően a helyén tartani.
· Az EpiPen Neo Junior autoinjektort nem szabad szétszedni.
· Az EpiPen Neo Junior autoinjektort nem szabad leejteni. Ha az autoinjektor leesik, ellenőrizze, hogy az nem sérült meg vagy nem szivárog-e. Ha sérülés vagy szivárgás észlelhető vagy feltételezhető, a betegnek új autoinjektor felírása érdekében fel kell vennie a kapcsolatot az orvosával.
· A betegeknek az EpiPen Neo Junior autoinjektort és az összes gyógyszert gyermektől elzárva kell tartaniuk.

[bookmark: _Hlk156375661]Az alábbi útmutatást kell átadni a betegeknek/gondozóknak:

Használati utasítások
Mielőtt valaha alkalmaznia kellene, alaposan tanulmányozza az EpiPen Neo Junior autoinjektort (lásd az ábrát), és hogy mikor és hogyan kell alkalmazni az eszközt.

Allergiás vészhelyzetek (anafilaxia) esetén
Olvassa el figyelmesen ezt a használati útmutatót, mielőtt alkalmazná az EpiPen Neo Junior autoinjektort. Mielőtt valaha alkalmaznia kellene az EpiPen Neo Junior autoinjektort, az egészségügyi szakember mindenképpen mutassa meg annak helyes használatát. A szülőknek, gondozóknak és bárki másnak, akik abba a helyzetbe kerülhetnek, hogy az EpiPen Neo Junior autoinjektorral adnak be injekciót, szintén meg kell érteniük a használat módját.
Ha bármilyen kérdése van, forduljon egészségügyi szakemberhez.

Csak akkor kövesse ezeket az utasításokat, ha készen áll a beadásra.


[bookmark: _Hlk155166989]Az EpiPen Neo Junior autoinjektor ellenőrzése

	· Ellenőrizze az oldatot időnként az autoinjektor ellenőrző ablakán keresztül, hogy meggyőződjön róla, hogy az oldat tiszta, színtelen és szemcséktől mentes.
· Ellenőrizze a garanciazárat (lásd az A. ábrát), hogy azon nem látható-e a garanciazár megsérülésének jele. Cserélje ki az autoinjektort, ha a garanciazár sérült.
· Ellenőrizze az EpiPen Neo Junior autoinjektor oldalán lévő fekete mezőben látható lejárati dátumot. Váltson ki egy új autoinjektort, ha a lejárati dátum elmúlt.

Az EpiPen Neo Junior autoinjektor alkalmazása 2 műveletből áll: felkészülés és beadás
	
Felkészülés

1 Vegye ki az autoinjektort a dobozból.
2 Olvassa el az autoinjektor címkéjén található használati útmutatót.
3 Az eltávolításhoz fordítsa el a biztonsági kupakot (lásd a B. ábrát).
Ha nem az injekció beadására készül, ne vegye le a biztonsági kupakot.

Megjegyzés:
· A biztonsági kupak szorosan illeszkedik. Az eltávolításhoz erősen csavarja el.
Az eltávolítást követően ne helyezze vissza a biztonsági kupakot.
· A véletlen befecskendezés elkerülése érdekében soha ne helyezze hüvelykujját, ujjait vagy kezét a narancssárga tűvédő fölé. Véletlen befecskendezés esetén haladéktalanul kérjen orvosi segítséget.

Beadás
	4 Tartsa a lábat stabilan a helyén (gyermeknek történő beadáskor).
(Lásd a C. ábrát).

	5 Határozottan nyomja az autoinjektort a comb külső részéhez, amíg kattanást nem hall (lásd a D. ábrát). A kattanás jelzi, hogy a befecskendezés megkezdődött. Az autoinjektor ruhán/nadrágon keresztül is alkalmazható.
	[image: ]

	6 Tartsa szorosan ott 3 másodpercig (számoljon lassan: 1, 2, 3) (lásd az E. ábrát). A befecskendezés ezzel befejeződött.

	7 Távolítsa el az autoinjektort az injekció beadási helyéről (lásd az F. ábrát). A narancssárga tűvédő kihúzódik, így lefedi a tűt, és piros jelzéssel takarja el az ellenőrző ablakot.
	[image: ]

	8 Masszírozza az injekció beadási helyét 10 másodpercen keresztül (lásd a G. ábrát). 
	[image: ]10 másodperc



Azonnal hívja a segélyhívót (112), még akkor is, ha az injekció beadása után a tünetek javulnak.

Ne feledje, hogy egy második autoinjektorra is szüksége lehet.
· Szükség lehet egy második adrenalin dózisra, ha a tünetek 5–15 perc után sem szűnnek meg, vagy visszatérnek. Amennyiben második dózisra van szükség, ismételje meg az 1–8. lépést.
· Mindig két autoinjektor legyen Önnél arra az esetre, ha második dózisra van szükség.

Fontos tudnivalók az alkalmazás után

· Az EpiPen Neo Junior autoinjektor egyszer használatos injekciós eszköz, amely fix dózisú adrenalin beadására szolgál.
· Az autoinjektor nem használható fel újra. Az autoinjektor aktiválását követően ne kísérelje meg újra felhasználni az EpiPen Neo Junior autoinjektort.
· Az autoinjektor használatát követően a biztonsági kupak nem tehető vissza a helyére.
· A megfelelő dózis beadását az jelzi, hogy a narancssárga tűvédő kihúzódik, és az ellenőrző ablakot piros jelzés fedi.

Megsemmisítés és új eszköz beszerzése:
· Jelezze egészségügyi szakembernek, hogy adrenalin-injekciót kapott. Mutassa meg egészségügyi szakembernek, hogy hová kapta az injekciót.
· Ellenőrzés és megfelelő megsemmisítés céljából vigye el a használt EpiPen Neo Junior autoinjektort egészségügyi szakemberhez.
· Alkalmazás után kérje új autoinjektor felírását.

Az EpiPen Neo Junior autoinjektor minden egyes alkalmazása után elvégzendő intézkedésekkel kapcsolatban a beteget/gondozót tájékoztatni kell, ezzel kapcsolatban lásd a 4.2 pontot.

Megjegyzés:  (egy keresztes)
Osztályozás: II. csoport
Kizárólag orvosi rendelvényhez kötött gyógyszer (V).


7.	A FORGALOMBA HOZATALI ENGEDÉLY JOGOSULTJA
[bookmark: _GoBack]
Viatris Healthcare Limited
Damastown Industrial Park
Mulhuddart
Dublin 15
DUBLIN
Írország


8.	A FORGALOMBA HOZATALI ENGEDÉLY SZÁMA(I) 

OGYI-T-20039/07	1×0,3 ml	autoinjektor tollban elhelyezett, brómbutil gumidugóval lezárt, tűvel ellátott üvegfecskendőben
OGYI-T-20039/08	2×0,3 ml	autoinjektor tollban elhelyezett, brómbutil gumidugóval lezárt, tűvel ellátott üvegfecskendőben


9.	A FORGALOMBA HOZATALI ENGEDÉLY ELSŐ KIADÁSÁNAK/ MEGÚJÍTÁSÁNAK DÁTUMA

A forgalomba hozatali engedély első kiadásának dátuma: 2026. május 28.


10.	A SZÖVEG ELLENŐRZÉSÉNEK DÁTUMA

2026. május 28.

